
**Informatīvais ziņojums “Viedās specializācijas stratēģijas monitoringa sistēmas izmaksu plāns”**

2015.gada 15.septembra Ministru kabineta sēdē (protokols Nr. 47; 35. §) tika izskatīts Izglītības un zinātnes ministrijas (turpmāk – IZM) iesniegtais informatīvais ziņojums “Viedās specializācijas stratēģijas monitoringa sistēma”. Izpildot minētās sēdes protokollēmuma 3.punktu, kas uzdod IZM sadarbībā ar Ekonomikas ministriju izstrādāt detalizētu monitoringa sistēmas īstenošanas izmaksu plānu, IZM ir izstrādājusi informatīvo ziņojumu “Viedās specializācijas stratēģijas monitoringa sistēmas izmaksu plāns” (turpmāk- informatīvais ziņojums).

Vienošanās par izmaksu apjomu un struktūru Viedās specializācijas stratēģijas (turpmāk – RIS3) monitoringa īstenošanai saistīta ar Eiropas Savienības (turpmāk – ES) struktūrfondu plānošanas perioda 2014.-2020.gadam darbības programmas “Izaugsme un nodarbinātība” prioritārā virziena “Pētniecība, tehnoloģiju attīstība un inovācijas” pasākumu sekmīgu īstenošanu un to ietekmes izvērtējumu. Monitoringa sistēmas apraksts nosaka nepieciešamību paredzēt finansējumu RIS3 pārvaldības īstenošanai, lai nodrošinātu RIS3 monitoringa kvalitātes vadību.

Informatīvajā ziņojumā izklāstītas RIS3 monitoringa aktivitāšu izmaksas un to plānotie finansējuma avoti. Ziņojums strukturēts trīs nodaļās atbilstoši RIS monitoringa darbības virzieniem (skat. *1. attēls*) – izmaksu plāns RIS3 progresa analīzei, RIS3 programmu pārvaldībai un analītiskās kapacitātes stiprināšanai.



Avots: Informatīvais ziņojums “Viedās specializācijas stratēģijas monitoringa sistēma”

(pieņemts MK 15.09.15 sēdē (protokols Nr. 47; 35. §))

Monitoringa īstenošanai laika posmā no 2016. līdz 2023.gadam paredzēts finansējums no vairākām ES struktūrfondu specifiskā atbalsta mērķu (turpmāk – SAM) programmām, kā arī jauna atbalsta pasākuma RIS3 pārvaldības īstenošanai (turpmāk – RIS3 pārvaldības projekts). RIS3 pārvaldības projektam kopā plānots finansējums **1 714 065 milj. EUR** apmērā:

* RIS3 nozaru ekspertu darbam – 1,065 milj. EUR;
* RIS3 ekspertu pieredzes apmaiņas pasākumiem – 140 000 EUR;
* Starptautiska līmeņa RIS3 pasākumu organizēšanai Latvijā – 45 000 EUR;
* Nacionālās zinātniskās darbības informācijas sistēmas funkcionalitātes paplašināšanai – 50 000 EUR;
* Informācijas sistēmas moduļa izstrādei pētniecības projektu ārējās zinātniskās ekspertīzes nodrošināšanai – 50 000 EUR;
* RIS3 pārvaldības projekta tiešajām projekta vadības izmaksām – 179 622 EUR;
* RIS3 pārvaldības projekta netiešajām attiecināmajām izmaksām- 184 443 EUR.

RIS3 pārvaldības projekta īstenošanai paredzēta jauna pasākuma izveide SAM 1.1.1. “*Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā*” ietvaros, finansējumu pārdalot no IZM un EM pārziņā esošajiem pasākumiem prioritārajā virzienā “Pētniecība, tehnoloģiju attīstība un inovācijas”, ievērojot to, ka RIS3 monitorings nodrošina pārnozaru jautājumu ietekmes vērtēšanu un ir *ex-ante* nosacījums prioritārā virziena 1.1. un 1.2. ieguldījumu prioritāšu ieviešanai. Kā projekta iesniedzējs un īstenotājs plānota Valsts izglītības attīstības aģentūra, kas projektu īstenotu no 2017.-2023.gadam.

1. **RIS3 PROGRESA ANALĪZES IZMAKSU PLĀNS**

Viens no monitoringa sistēmas ietvara pamata darbības virzieniem ir RIS3 progresa analīze. Tās ietvaros paredzēts iegūt datus, kas sniedz informāciju par aktuālo situāciju un notikušajām izmaiņām P&A jomā attiecīgajā periodā, tostarp sniedzot informāciju par RIS3 pasākumu ieviešanas progresu un sasniegtajiem rādītājiem, kā arī sniedzot priekšlikumus RIS3 pasākumu ieviešanas pilnveidei vai nepieciešamībai pārskatīt RIS3 specializācijas jomas vai nišas.

Kopsavilkums par finansējuma avotiem progresa analīzes aktivitāšu veikšanai apkopots 1. tabulā.

1. tabula

**RIS3 progresa analīzes aktivitāšu finansējums**



Atbilstoši izmaksu plānam papildus finansējums 50 000 EUR apmērā nepieciešams nacionālās zinātniskās darbības informācijas sistēmas attīstībai, ko plānots finansēt RIS3 pārvaldības projekta ietvaros.

* 1. **Statistikas datu paplašināšana.**

Ar mērķi analizēt RIS3 ieguldījumu programmu atsevišķo un kopīgo ietekmi uz specializācijas jomu, zinātņu un tautsaimniecības nozaru attīstību, RIS3 monitoringa sistēma paredz paplašināt pašlaik pieejamos nacionālā līmeņa statistikas datus pētniecības, attīstības un inovācijas jomā gan datu klāstā, gan izlases apjomā. Centrālā statistikas pārvalde (turpmāk – CSP) periodā no 2017. līdz 2023. gadam (iespēju robežās iegūstot datus arī 2016. gadā) nodrošinās:

1) pētniecības un attīstības apsekojuma datu klāsta paplašināšanu, iegūstot un apkopojot datus par izdevumiem pētnieciskajām darbībām sadalījumā pa finanšu avotiem un pa ekonomiskās darbības veidiem NACE 2.red. 2 zīmju līmenī, kā arī par zinātniskajiem darbiniekiem sadalījumā pa sektoriem un zinātņu nozarēm;

2) inovācijas apsekojuma datu klāsta paplašināšanu, iegūstot un apkopjot datus par inovatīvi aktīvajiem uzņēmumiem pa ekonomiskās darbības veidiem NACE 2.red. 2 zīmju līmenī, kā arī sadalījumā pa plānošanas reģioniem;

3) zinātņu doktoru tālākās karjeras apsekojuma īstenošanu.

Pētniecības un attīstības, kā arī inovācijas datu klāsta ieguvei finansējums paredzēts no SAM 10.1.1. “*Palielināt Kohēzijas politikas fondu izvērtēšanas kapacitāti*” 250 000 EUR apmērā (sākot ar 2017. gadu), savukārt zinātņu doktoru tālākās karjeras apsekojuma datu klāsta ieguvei finansējums paredzēts no SAM 8.3.6. “*Ieviest izglītības kvalitātes monitoringa sistēmu*” atbilstoši CSP cenrādim.

Finansējuma nodrošinājumu statistikas datu paplašinājumam nosaka arī Ministru kabineta 2015.gada 1.decembra sēdes protokollēmums noteikumu projektam *“Grozījumi Ministru kabineta 2006.gada 6.novembra noteikumos Nr.922 "Valsts statistikas pārskatu un anketu veidlapu paraugu apstiprināšanas noteikumi”*.

* 1. **Nacionālās zinātniskās darbības informācijas sistēmas attīstība.**

RIS3 monitoringa sistēmā kā viens no datu uzkrāšanas un analīzes atbalsta, kā arī komunikācijas rīkiem, tiks izmantota Nacionālās zinātniskās darbības informācijas sistēma (turpmāk - informācijas sistēma), kuras pirmais attīstības posms tiek izstrādāts projekta “Vienota nacionālas nozīmes Latvijas Akadēmiskā pamattīkla zinātniskās darbības nodrošināšanai izveide” ietvaros[[1]](#footnote-1).

Līdz ar 1. posma pabeigšanu (š.g. decembrī), izstrādātā informācijas sistēma nodrošinās sistēmas pamata funkcionalitāti, proti, vietni sekojošu datu apkopojumam:

* zinātnisko institūciju profili (pamatdati par zinātnisko institūciju reģistrā esošajām zinātniskajām institūcijām);
* zinātniskajās institūcijas nodarbinātā zinātniskā un akadēmiskā personāla profili;
* dati par zinātniskajās institūcijās realizētajiem pētniecības projektiem, t.sk. pabeigto projektu pārskatu katalogi;
* apkopojums par zinātnisko institūciju zinātniskās darbības rezultātiem (zinātniskās publikācijas, izstrādātais intelektuālais īpašums, ar zinātni saistītie organizētie pasākumi);
* zinātnisko institūciju gada publiskie pārskati.

Informācijas sistēmas 1. posma funkcionalitāte RIS3 analīzei nodrošinās pamata datus par zinātnisko darbību, tomēr, lai informācijas sistēma kalpotu kā maksimāli efektīvs datu uzkrāšanas un analīzes atbalsta rīks monitoringa sistēmas vajadzībām, nepieciešama tālāka informācijas sistēmas attīstība (informācijas sistēmas attīstības 2. posms) šādos aspektos:

1. datu integrācijas risinājumu ieviešana - sasaiste ar ārējām informācijas sistēmām, kuras nodrošina zinātniskās darbības datu pārvaldību, t.sk. integrācija ar ES struktūrfondu vadības un informācijas sistēmu 2014.-2020.gadam;
2. informācijas sistēmā iesniegto un uzkrāto datu analīzes un validācijas funkciju ieviešana - papildus kontroles rīki, kas efektivizē sistēmas funkcionalitāti;
3. pašreizējās funkcionalitātes paplašināšana, ar mērķi paplašināt sistēmas nodrošinātu datu klāstu, papildus esošajiem sistēmas moduļiem izstrādāti atsevišķi jauni moduļi (piemēram, zinātnisko un akadēmisko darbinieku CV (dzīves un darba gājuma) izveide un pārvaldība;
4. vēsturisko datu integrācija un klasifikācija atbilstoši OECD zinātnes nozaru klasifikatoram (*Revised field of science and technology (FOS) classification in the Frascati manual*)[[2]](#footnote-2).

Informācijas sistēmas attīstības 2. posma izstrādei indikatīvi nepieciešams finansējums 50 000 EUR apjomā RIS3 pārvaldības projekta ietvaros.

* 1. **Tematiskie pētījumi.**

Pilnvērtīgai un daudzdimensionālai situācijas analīzei papildus statistikas datu ieguves paplašināšanai nepieciešams īstenot tematiskos pētījumus kvalitatīvo datu ieguvei un analīzei. To īstenošana nepieciešama gan RIS3 programmu sākotnējās situācijas analīzei un to ietekmes vidusposma un gala ietekmes novērtēšanai, gan tematisko jautājumu izpētē P&A jomā, kas ir būtiski Latvijas inovācijas kapacitātes attīstībā un sniedz ieguldījumu RIS3 pasākumu īstenošanas pilnveidē.

Tematisko izvērtējumu finansēšana plānota tehniskās palīdzības SAM 10.1.1. “*Palielināt Kohēzijas politikas fondu izvērtēšanas kapacitāti*” ietvaros.

2016.gada izvērtējumu plānam[[3]](#footnote-3) Ekonomikas ministrija sadarbībā ar IZM tostarp ir pieteikusi izvērtējumu “**Publiskais iepirkums inovācijas sekmēšanai”**,paredzot analizēt šī instrumenta izmantošanas iespējas un šķēršļus, rīcībpolitikas jomas ar augstu šī instrumenta izmantošanas potenciālu un ietekmi uz tautsaimniecību.

Minētā inovāciju publiskā iepirkuma izvērtējuma rezultāti var sniegt nozīmīgas rīcībpolitikas rekomendācijas publiskās pārvaldes institūcijām par P&A finansējuma novirzīšanas iespējām inovāciju kapacitātes stiprināšanai. Par publisko iepirkumu kā vienu no inovāciju atbalsta instrumentiem tiek diskutēts un tas daudzās Eiropas valstīs arī tiek piemērots jau vairāk nekā 10 gadus. Latvijā publiskais iepirkums kopā sastāda ap 12% no IKP (dati uz 2013.gadu, EK), turklāt daudzos ES struktūrfondu finansētajos projektos tiek piemērots publiskais iepirkums preču un pakalpojumu iegādei, kur cita starpā tiks finansēti arī apjomīgi infrastruktūras projekti. Tādēļ, pat ja tikai daļa no publisko iepirkumu ietvaros pieejamā finansējuma tiks pārvirzīta inovāciju atbalstam, tas ievērojami papildinās P&A finansējumu, jo īpaši komersantu P&A izdevumus, kuri pašlaik Latvijā ir kritiski zemā līmenī.

Eiropas Komisija jau sen ir identificējusi publisko iepirkumu kā vienu no inovācijas politikas instrumentiem. Arī jaunās publiskā iepirkuma direktīvas (2014/23/EU, 2014/24/EU, 2014/25/EU), kuras tiks ieviestas ar jaunu Publiskā iepirkuma likumu 2016.gadā, iekļauj vairākus mehānismus, kas atvieglos publiskā iepirkuma izmantošanu inovāciju atbalstam. Attiecīgi no publiskā iepirkuma likumdošanas viedokļa inovāciju atbalstam caur publisko iepirkumu būtisku šķēršļu nav. Savukārt zinātniskā literatūra par publisko iepirkumu kā inovāciju atbalsta instrumentu norāda uz virkni citu šķēršļu, kas lielākoties ir institucionāla rakstura un ir atkarīgi no katras valsts konteksta (iepirkumu kultūra, vietējās komercdarbības īpatnības, vietējās zinātnes stiprās un vājās puses, kā arī problēmas, kas ir aktuālas konkrētā valstī). Tādēļ, lai nodrošinātu efektīvu publiskā iepirkuma kā inovāciju atbalsta instrumenta izmantošanu, ir nepieciešams noteikt tos šķēršļus, kas traucē izmantot publisko iepirkumu konkrētā valstī, kā arī tos priekšnosacījumus, kas jānodrošina, lai to sekmētu.

Kā viens no paņēmieniem, kā efektīvi izmantot publisko iepirkumu kā inovāciju atbalsta instrumentu, ir fokusēties uz konkrētām attiecīgajā valstī īpaši aktuālām sociālām problēmām (*societal challenges*), piemēram, sabiedrības veselība, izglītība, sabiedrības novecošanās, energoefektivitāte u.tml, kuras cita starpā var tikt risinātas ar inovatīvām precēm un pakalpojumiem, kas iegādātas vai izveidotas ar inovāciju iepirkuma starpniecību. Tas nodrošinātu publisko līdzekļu efektīvu izmantošanu ilgtermiņā, sociālo problēmu risināšanu, kā arī inovatīvās uzņēmējdarbības atbalstu.

Publiskais iepirkums līdzīgi kā citi pieprasījuma puses inovāciju atbalsta instrumenti, ir komplicēts un tā sekmīgai ieviešanai ir svarīga vietējā konteksta analīze, kā arī specifiska kapacitāte publiskajā pārvaldē tā efektīvai izmantošanai. Līdzīgi kā zaļais iepirkums, arī inovāciju iepirkums var tikt ieviests kā horizontālās politikas mērķis nacionālajās un ES struktūrfondu finansētās programmās Latvijā.

1. **RIS3 PROGRAMMU PĀRVALDĪBAS IZMAKSU PLĀNS.**

RIS3 programmu pārvaldības pamata darbības elements ir saturiskā uzraudzība un ieviešanas analīze, kā arī visu RIS3 īstenošanā iesaistīto dalībnieku savstarpējās sadarbības un ciešākas iesaistes veidošana RIS3 mērķu sasniegšanā, kas kopēji veido programmu pārvaldības ietvara monitoringa aktivitātes. Kopsavilkums par programmu pārvaldības ietvaros plānoto aktivitāšu nepieciešamo finansējumu apkopots 2. tabulā.

2. tabula

**RIS3 programmu pārvaldības aktivitāšu finansējums**



Kā attēlots 2. tabulā, esošā finansējuma ietvaros tiks nodrošināta virkne monitoringa aktivitāšu, savukārt ekspertīzei nozares jautājumos un informācijas sistēmas izveidei ārējās zinātniskās ekspertīzes nodrošināšanai nepieciešams paredzēt finansējumu RIS3 pārvaldības projektā – kopā 1.3 milj. EUR apmērā.

* 1. **Publiskās diskusijas.**

Atbilstoši monitoringa sistēmas plānam katru gadu IZM sadarbībā ar RIS3 monitoringā iesaistītajām institūcijām (EM, VIAA) organizē publiskās diskusijas katrā no RIS3 specializācijas jomām. Diskusiju ciklos tiek iesaistīti katras RIS3 specializācijas jomas ekosistēmu dalībnieki, kā arī RIS3 programmu ieviešanā iesaistītās valsts pārvaldes institūcijas. Diskusiju cikli paredzēti divas reizes gadā un to galvenais mērķis ir identificēt/ aktualizēt iespējamās konkurētspējas nišas katras specializācijas jomas ietvaros, identificēt šķēršļus un problēmas, kā arī sniegt atgriezenisko saiti par RIS3 investīciju programmu ieviešanas efektivitāti un nepieciešamajām izmaiņām. Diskusiju rezultāti tiks iekļauti RIS3 progresa ziņojumā, kā arī izmantoti investīciju programmu plānošanā un pilnveidē, jaunu specializācijas nišu identificēšanā un prioritāšu pārskatīšanā.

Finansējums RIS3 publisko diskusiju organizēšanai paredzēts IZM tehniskās palīdzības projektā komunikācijas un publicitātes pasākumiem SAM 10.1.2. “*Paaugstināt informētību par KP fondiem, sniedzot atbalstu informācijas un komunikācijas pasākumiem*” ietvaros.

* 1. **Kvalitātes vadība – projektu vērtēšanas informācijas sistēma ārējās ekspertīzes nodrošināšanai.**

Lai nodrošinātu ES struktūrfondu pētniecības atbalsta programmu projektu sākotnējo zinātnisko izvērtējumu un uz rezultātiem orientētu ieviešanas uzraudzību, kvalitātes vadības aktivitāšu ietvaros paredzēta informācijas sistēmas izstrāde ārējās zinātniskās ekspertīzes tehniskai nodrošināšanai. Plānotās sistēmas pamata funkcionalitāte ir nodrošināt projektu vērtēšanas (sākotnējais, vidusposma un gala izvērtējums) procesu un starptautisko zinātnisko ekspertu izvērtējumu iesniegšanu tiešsaistē, kā rezultātā ārvalstu zinātniskajiem ekspertiem ir nodrošināta iespēja veikt ekspertīzi attālināti, kas lieki neaizkavē izvērtēšanas procesu un atzinuma sniegšanu, kā arī optimizē administratīvās izmaksas.

Ārējās zinātniskās ekspertīzes informācijas sistēma plānota kā atbalsta rīks VIAA un CFLA, kurām jānodrošina attiecīgi SAM 1.1.1 pasākuma “*Pēcdoktorantūras pētniecības atbalsts*” un “*Praktiskās ievirzes pētījumi*” pētniecības projektu zinātniskās kvalitātes izvērtēšana. Minēto informācijas sistēmu plānots veidot kā vienu no moduļiem VIAA informācijas sistēmai.

Sistēmas izveides izmaksas RIS3 pārvaldības projekta ietvaros indikatīvi prognozētas 50 000 EUR (ar PVN) apmērā. Precīza izmaksu apmēra noteikšanai nepieciešams papildus izvērtēt VIAA un CFLA informācijas sistēmu savietojamība un CFLA vērtēšanas prasības un apjomu.

* 1. **Kvalitātes vadība – ekspertīze nozares jautājumos.**

P&A programmu kvalitātes vadība (saturiskā uzraudzība un ieviešanas analīze) ir būtisks nosacījums uz rezultātu orientētas monitoringa sistēmas darbībai. Lai nodrošinātu sekmīgi funkcionējošu kvalitātes vadības modeli, RIS3 nozares ekspertu izmaksas paredzēts segt RIS3 pārvaldības projekta ietvaros. Nozares ekspertīzes plānotās darbības jomas skat. 2. attēlā.

RIS3 specializācijas jomu vadībai nepieciešamas specifiskas zinātniskās zināšanas, zināšanas par saistīto zinātnes un tautsaimniecības nozaru esošo situāciju, aktualitātēm un attīstības perspektīvām, tajā skaitā zināšanas par starptautiska līmeņa aktualitātēm šajā jomā. Šādas kvalifikācijas eksperti nav pieejami P&A pārvaldības nodrošināšanai valsts pārvaldes iestādēs un attiecīgi ir papildus piesaistāmi kvalitatīvai RIS3 monitoringa nodrošināšanai.

2. attēls

**RIS3 nozares ekspertu darbības jomas**

RIS3 nozaru ekspertu darbības jomas ietver 4 virzienus:

1. ***Tematisko pētījumu kvalitātes vadība*** – pētījumu darba uzdevumu definēšana, izvērtējumu kvalitātes vadība no pasūtītāja puses, izstrādātā pētījuma nodevuma kvalitātes izvērtēšana;
2. ***RIS3 publisko diskusiju kvalitātes vadība*** – RIS3 publisko diskusiju tematisko jautājumu definēšana un materiālu izstrāde, publisko diskusiju vadība, atgriezeniskās saites nodrošināšana, diskusiju rezultātu analīze;
3. ***Konsultatīvais atbalsts SAM 1.1.1 pasākumu kvalitātes vadībai*** (t.sk. zinātnisko ekspertu darba koordinēšana, konsultatīvs atbalsts projektu atlases dokumentācijas izstrādē atbilstības RIS3 nodrošināšanai);
4. ***Analītisks atbalsts RIS3 progresa ziņojumu izstrādē***, t.sk. analizējot RIS3 specializācijas jomu ekosistēmas izmaiņas un attīstības virzienus un kavējošos apstākļus

Ekspertīzes darbības nodrošināšanai RIS3 pārvaldības projekta ietvaros plānota 5 ekspertu darba vietu izveide – viens pilna laika ekvivalenta darba slodzes eksperts katrai viedās specializācijas jomai. Ekspertu atalgojumam gadā paredzēts finansējums ~150 000 EUR apjomā, t.sk. ietverot darba vietas ierīkošanas izmaksas (kopējās RIS3 ekspertu izmaksas 7 gadiem ~1 065 000 EUR). Plānota arī ekspertu dalība starptautiskos pasākumos, kas saistīti ar RIS3 ieviešanas aktualitātēm un pieredzes apmaiņu, pētniecības, attīstības un inovāciju pārvaldības jautājumiem. Šim mērķim kopumā 7 gadu periodā plānots finansējums ~140 000 EUR apjomā. Papildus RIS3 pārvaldības projektā plānota arī starptautiska līmeņa pasākumu organizēšana Latvijā, tam paredzot finansējumu ~45 000 EUR (indikatīvi 3 pasākumiem).

* 1. **Politikas plānotāju apmācības, pārvaldes organizāciju darbības mērķu**

**saskaņošana ar RIS3 mērķiem un uzdevumiem.**

Lai nodrošinātu mērķtiecīgu un kvalitatīvu RIS3 īstenošanu, būtiski ir attīstīt un pilnveidot pētniecības, attīstības un inovāciju (P&A&I) pārvaldības cilvēkresursu zināšanu bāzi un analītisko kapacitāti RIS3 programmu finansējošajās organizācijās (Izglītības un zinātnes ministrija, Ekonomikas ministrija, Finanšu ministrija, Valsts reģionālās attīstības un vides ministrija, Zemkopības ministrija, Kultūras ministrija un Pārresoru koordinācijas centrs). P&A&I politikas plānošanā iesaistīto darbinieku kompetences pilnveidei paredzētas apmācības par zinātnes, tehnoloģiju un inovāciju politikas publiskās pārvaldības teorētiskajiem un empīriskajiem konceptiem. Ņemot vērā to, ka apmācības plānotas atsevišķu kursu veidā, tās sekmēs īstermiņa/ vidēja termiņa P&A&I analītiskās kapacitātes veidošanu valstī. Ilgtermiņa risinājumu, kas cita starpā veidos arī vietējās pētniecības un zinātniskās domas attīstību par P&A&I pārvaldību, nodrošinās šī informatīvā ziņojuma 3. nodaļā aplūkotās monitoringa aktivitātes.

Paredzēts, ka apmācības tiks īstenotas Valsts kancelejas pārvaldībā esošajā SAM 3.4.2. “*Valsts pārvaldes profesionālā pilnveide labāka tiesiskā regulējuma izstrādē mazo un vidējo komersantu atbalsta, korupcijas novēršana un ēnu ekonomikas mazināšanas jomā*” ietvaros. Minētā pasākuma ietvaros Valsts administrācijas skolai paredzēts finansējums mācību nodrošināšanai labāka regulējuma izstrādē mazo un vidējo komersantu atbalsta jomā.

Atbilstoši 2. nodaļā sniegtajai informācijai par monitoringa aktivitāšu finansējuma avotiem, 3. attēlā sniegts apkopojums par RIS3 pārvaldības projektā iekļaujamajām aktivitātēm un to izmaksām.

3. attēls

**RIS3 pārvaldības projekta izmaksas**

**RIS3 monitoringa īstenošanai līdz 2023.gadam RIS3 pārvaldības projekta ietvaros kopā plānots finansējums 1 714 065 EUR.** Projekta vadības personāla izmaksas un netiešās attiecināmās izmaksas (15% no tiešajām attiecināmajām izmaksām) ir aprēķinātas atbilstoši Finanšu ministrijas izstrādātajām vadlīnijām attiecināmo un neattiecināmo izmaksu noteikšanai 2014.-2020.gada plānošanas periodā.

RIS3 pārvaldības projektam jāsniedz ieguldījums šādu specifisko rezultāta rādītāju sasniegšanā:

* SAM 1.1.1: valsts un augstākās izglītības sektora piesaistītais ārējais finansējums zinātniski pētnieciskajam darbam (160 600 000 EUR 2023.gadā);
* SAM 1.2.1 “Palielināt privātā sektora investīcijas P&A”: privātās investīcijas P&A (265,68 milj. EUR 2023.gadā).

1. **RIS3 ANALĪTISKĀS KAPACITĀTES VEIDOŠANAS IZMAKSU PLĀNS.**

Analītiskās kapacitātes veidošana monitoringa aktivitāšu ietvaros pievēršas pētniecības, attīstības un inovāciju nozaru pārvaldības, ekspertīzes un prognozēšanas kapacitātes stiprināšanai augstākās izglītības, pētniecības un politikas veidotājinstitūcijās. Mērķim ilgtermiņā veidot nozares cilvēkkapitālu un pētniecības attīstību P&A&I jomā pievēršas divas monitoringa aktivitātes- starpdisciplināru/starptautisku studiju programmu (angļu valodā) īstenošana un inovācijas procesa pētījumi (skat. *3. tabula*).

3. tabula

**RIS3 analītiskās kapacitātes veidošanas finansējums**



Papildus finansējuma piesaiste aktivitāšu īstenošanai nav nepieciešama. Finansējums starpdisciplināru/ starptautisku studiju programmu angļu valodā īstenošanai tiks nodrošināts esošā finansējuma ietvaros SAM 8.2.1. “*Samazināt studiju programmu fragmentāciju un stiprināt resursu koplietošanu*” un SAM 8.2.2. “*Stiprināt augstākās izglītības institūciju akadēmisko personālu stratēģiskās specializācijas jomās*”, savukārt finansējumu inovācijas procesa pētījumiem plānots piesaistīt esošā finansējuma ietvaros no SAM 1.1.1.1. “*Praktiskas ievirzes pētījumi*” un SAM 1.1.1.2. “*Pēcdoktorantūras pētniecības atbalsts*”, kā arī SAM 1.2.1.2. “*Atbalsts tehnoloģiju pārneses sistēmas pilnveidošanai*”.

**TĀLĀKĀ RĪCĪBA**

Lai nodrošinātu RIS3 pārvaldības projekta īstenošanu, nepieciešams veikt šādas tālākās darbības:

1) IZM sadarbībā ar EM ***līdz 2016.gada 1.februārim*** izstrādāt grozījumus Darbības programmas “Izaugsme un nodarbinātība” papildinājumā, paredzot jauna pasākuma (RIS3 pārvaldības projekta) īstenošanu SAM 1.1.1. ietvaros, kā pasākuma īstenotāju nosakot Valsts izglītības attīstības aģentūru un pasākuma īstenošanai pārdalot finansējumu:

* No IZM pārziņā esošā SAM 1.1.1 “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” ***1 401 565 EUR apmērā***;
* No EM pārziņā esošā SAM 1.2.1 “Palielināt privātā sektora investīcijas P&A”  ***312 500 EUR apmērā***;

2) IZM sadarbībā ar EM ***līdz 2016.gada 1.martam*** izstrādāt Ministru kabineta noteikumu projektu un projekta iesniegumu vērtēšanas kritērijus pasākuma īstenošanai;

3) IZM ***līdz 2016.gada 1.maijam*** iesniegt apstiprināšanai Ministru kabinetā noteikumu projektu par kārtību, kādā īsteno RIS3 pārvaldības projektu.

Iesniedzējs:

Izglītības un zinātnes ministre M.Seile

Vīzē: Valsts sekretāre L.Lejiņa

04.12.2015. 15:37

2855

Griķe, 67047861

[ieva.grike@izm.gov.lv](mailto:ieva.grike@izm.gov.lv)

1. ES fondu plānošanas perioda 2007. – 2013.gadam 2.1.1.3.2. apakšaktivitātes ietvaros. [↑](#footnote-ref-1)
2. Skat. OECD zinātņu nozaru un apakšnozaru klasifikatoru (<http://www.oecd.org/science/inno/38235147.pdf> ); [↑](#footnote-ref-2)
3. Pētījumu pieteikumi tiek izstrādāti un iesniegti finansējuma saņemšanai Finanšu ministrijā atbilstoši ES struktūrfondu un Kohēzijas fonda konsultatīvās izvērtēšanas grupas reglamentam un Ministru kabineta noteikumiem “Noteikumi par darbības programmas "Izaugsme un nodarbinātība" 2.10. prioritārā virziena "Tehniskā palīdzība "Eiropas Sociālā fonda atbalsts Kohēzijas politikas fondu ieviešanai un vadībai"", 2.11. prioritārā virziena "Tehniskā palīdzība "Eiropas Reģionālās attīstības fonda atbalsts Kohēzijas politikas fondu ieviešanai un vadībai"" un 2.12. prioritārā virziena "Tehniskā palīdzība "Kohēzijas fonda atbalsts Kohēzijas politikas fondu ieviešanai un vadībai"" projektu iesniegumu atlases pirmo kārtu” SAM 10.1.1. “*Palielināt Kohēzijas politikas fondu izvērtēšanas kapacitāti*”. [↑](#footnote-ref-3)